Jangan Takut: Kau Takut Aku Pun Takut

Jangan Takut: Kau Takut Aku Pun Takut ialah sebuah filem seram komedi Malaysia 2021 arahan Nazir Jamaluddin dengan skrip ditulis oleh Farhana Fauri. Dibintangi oleh Amerul Affendi, Shuk Sahar, Mark Adam dan lain-lain, filem ini ditayangkan pada 8 Julai 2021 di Astro First.

Sinopsis
Mengisahkan tentang tiga sahabat karib Sarip, Dol dan Leman yang sangat nakal dan sering mencuri serta menyakat penduduk kampung. Sikap mereka membuatkan keluarga masing-masing terpaksa menanggung malu. Selepas gagal mencuri di rumah Tok Bomoh, mereka bertiga telah dihalau oleh keluarga masing-masing. 

Kemudian Sarip, Dol dan Leman tekad untuk berhijrah ke Kuala Lumpur. Mereka telah menahan dan menumpang sebuah kereta yang dipandu oleh seorang gadis bernama Malaika. Dalam perjalanan, Sarip mengajak untuk bermain satu permainan iaitu mereka perlu berkongsi kisah seram dan jika sesiapa rasa takut maka orang itu perlu keluar daripada kereta tersebut. 

Sarip dan Leman masing- masing menceritakan kisah seram tetapi tidak ada sesiapa pun yang rasa takut, bahkan mereka terhibur dengan cerita-cerita tersebut. Tiba giliran Dol untuk bercerita, tetapi Malaika terus menceritakan satu kisah seram sehingga membuatkan mereka bertiga seram.

Pelakon
 Amerul Affendi sebagai Dol
 Shuk Sahar sebagai Leman
 Mark Adam sebagai Sarip
 Tasha Shilla sebagai Malaika
 Wan Hanafi Su sebagai Atok Sarip
 Delimawati sebagai Nenek Dol
 Ropie Cecupak sebagai Ayah Leman
 Jasmin Hamid sebagai Mak Leman
 Syaiful Zero sebagai Orang Minyak
 Aiyuni Hashim sebagai Melati
 Kamarool Haji Yusoff sebagai Tuan Direktor
 Bell Ngasri sebagai Pengurus Produksi
 Donna Muslim sebagai Suami Malaika
 Azlee Senario sebagai Tok Bomoh
 Ucop Cecupak sebagai Pembantu Bomoh
 Along Eyzendy sebagai Pemandu Kereta Buruk

Penerbitan dan keluaran
Filem ini mendandakan kerjasama sulung 3 pelakon, iaitu Amerul Affendi, Mark Adam dan Shuk Sahar di layar lebar. Menurut Penerbit Eksekutif filem ini, Fuad Rodzi, Jangan Takut: Kau Takut Aku Pun Takut ialah sebuah filem komedi seram yang sarat dengan nilai murni yang boleh diambil sebagai teladan. Katanya: “Malah, antara daya tarikan filem ini, ia bukan sahaja menonjolkan lakonan oleh pelakon terkenal, tetapi turut menampilkan subplot dan tiga cerita berbeza di dalam sebuah filem,”.

Jangan Takut: Kau Takut Aku Pun Takut dikeluarkan pada 8 Julai 2021 di Astro First. Filem ini pada mulanya dirancang untuk tayangan di pawagam, namun pihak penerbitan membuat keputusan untuk tidak menangguhkan tayangannya dengan memilih platform Astro First untuk menayangkan filem ini.

Rujukan

Pautan luar


Kategori:Filem 2021
Kategori:Filem Malaysia tahun 2021
Kategori:Filem seram Malaysia
Kategori:Filem komedi Malaysia